RESOLUCIÓN do 24 de xuño de 2005 pola que se convoca un curso de verán sobre urbanismo sustentable.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 01/07/2005

Dentro do plan de actividades da Escola Galega de Administración Pública para o 2005 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Revista de Derecho Urbanístico y Medio Ambiente, un curso de verán sobre urbanismo sustentable, conforme as seguintes bases:
1. Obxectivos.
Realizar unha exposición transversal das materias que deben integrarse no urbanismo, para evolucionar cara a un modelo de urbanismo sustentable, no que un dos principios fundamentais sexa a protección do medio e o aproveitamento racional do solo en canto recurso natural. Desde esta perspectiva estudaranse desde cuestións puramente urbanísticas a outras ambientais ou turísticas.
2. Contido.
Trataranse estes temas:
-Introdución ao urbanismo sustentable. Tendencias na moderna lexislación autonómica do solo e a ordenación do territorio con especial referencia ás comunidades insulares.
-A incidencia da lexislación sobre augas, costas e montes na ordenación e xestión urbanística. Novas cuestións.
-A clasificación do solo e usos autorizables en espazos naturais protexidos e, en concreto, en áreas especiais de protección.
-Ambiente urbano. Actividades clasificadas.
-Avaliación do impacto ambiental e avaliación estratéxica de plans urbanísticos.
-Ambiente urbano: incidencia do control do ruído no planeamento urbanístico.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e data: o curso convocado desenvolverase no salón de actos da Casa da Cultura de Sada (A Coruña), sito na avenida do Porto s/n, da citada localidade, os días 19 e 20 de xullo de 2005.
5. Inscrición.
-Prazo: remata o venres, día 15 de xullo de 2005.
-Tramitación de solicitudes: as solicitudes irán dirixidas ao director da Escola Galega de Administración Pública, polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurí
dico das administracións públicas e do procedemento administrativo común. Admitiranse tamén inscricións por fax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 18 de xullo, das 8.30 ás 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir
no desenvolvemento do curso, así como o de cancelalo, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate do curso, a aquelas persoas inscritas que concorresen asiduamente a el, cando a súa asistencia sexa igual ou superior ao 85% das horas lectivas programadas, e expresarase neste documento a natureza da actividade e as datas da súa realización.
Santiago de Compostela, 24 de xuño de 2005.
Domingo Bello Janeiro
Director da Escola Galega
de Administración Pública
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA